text: Øller mod bøller
  29 oktober 2012 kl. 10.20
  Benny Thomsen fra Mandø kørte i weekenden fire kasser af den lokale øl til Cafe Viking på Nørrebro i København for at støtte ejeren, der bekæmper bøller.
  Den lokale øl fra Mandø har et slogan, der hedder: Mandøl - også for kvinder!
  Og det synes Benny Thomsen passer godt til Jane Pedersen, som ejer Cafe Viking.
  
  Håber hun nyder dem
  - Da jeg så Jane fra Cafe Viking i fjernsynet - i hendes kamp mod bøller på Nørrebro - tænkte jeg: Den dame fortjener en gave! skriver Benny Thomsen. 
  Derfor besluttede jeg, at hun skulle have fire kasser af vores lokale øl - og vi kørte over og afleverede dem. 
  - Vi håber, at hun nyder øllene - og fortsætter kampen. 
  Jane Pedersen nægtede at betale beskyttelsespenge til bander på Nørrebro. Også efter at være blevet truet med brosten gennem restaurantens vinduer.
  
  Honning og hyben fra Mandø
  MandØl er fremstillet for Mandø af Ørbæk Bryggeri. Øllet er tilsat honning fra Graves Møllers bigård på Mandø - og hyben fra forlandet og havtorn fra de levende hegn på Vadehavsøen.
  